Ed ellas s’interessan tuttina
Studi davart la participaziun politica da las dunnas

(anr/fa) Dus onns e mez ha perscrutà il post da stab per dumondas d’egualitad grischun quant ferm che las dunnas sa participeschan a la politica da vischnanca. Il studi META è unic per la Svizra. “Quest onn na po festegiar il Grischun be il giubileum da 200 onns tar la Svizra, mabain er 20 onns il dretg d’eleger e votar per las dunnas en tut las vischnancas grischunas.” Cun quels pleds ha avert Silvia Hofmann-Conrad, manadra dal post da stab per dumondas d’egualitad dal chantun Grischun, venderdi la preschentaziun dal studi META davart la participaziun politica da las dunnas. “Nossa societad sa mida actualmain”, ha ditg cussegliera guvernativa Eveline Widmer-Schlumpf, “e las sfidas che resultan da questa transfurmaziun dumagnain nus mo, sche umens e dunnas èn equivalents er areguard la politica.” Ch’er la regenza grischuna saja s’occupada da la dumonda tge ch’i saja da far per motivar a las dunnas da sa participar a la politica, ha ella infurmà, “il studi mussa che 80 pertschient da las dunnas s’interessan per la politica.”

Cun la finamira d’augmentar la quota da dunnas
Il dumber da Grischunas en ils gremis politics na correspunda betg a lur quota da populaziun e lur quota da vuschs. Ina retschertga dal post da stab per dumondas d’egualitad grischun ha mussà che da l’onn 2000 faschevan part en la mesadad da las autoritads da vischnanca unicamain umens. Il fanadur da quest onn ha actualisà il post da stab questa retschertga: “Ils ultims trais onns nun è sa midà strusch insatge”, ha infurmà la psicologa Sina Bardill Arn, “be il dumber da presidentas communalas s’è augmentà dad otg a deschset.” Per pudair augmentar la quota da dunnas era tenor ella necessari d’enconuscher pli bain la situaziun actuala. Per quel motiv han concepì e realisà Silvia Hofmann, Sina Bardill, la sociologa Katharina Belser e l’istoricra Silke Redolfi il studi META, il qual è vegnì finanzià dal chantun, dal fond Lalo e da la fundaziun Niarchos.

Cun agid da quatter vischnancas
“La vischnanca d’aglomeraziun Domat, la vischnanca turistica Vaz, la vischnanca in zic main turistica Vella e la vischnanca Schnaus èn stadas prontas da sa participar a noss studi”, ha ditg Sina Bardill. Las abitantas da questas vischnancas han survegnì in questiunari detaglià. 634 da quels han ins pudì evaluar, quai che signifitgescha tenor ella che stgars 20 pertschient dals questiunaris èn vegnids returnads. “Il studi mussa che dunnas èn interessadas a la politica, spezialmain als eveniments en il vitg”, ha ella punctuà, “betg mo en il senn stretgamain politic, mabain er cun s’engaschar en il sectur social, voluntar, cultural e faschond part a las uniuns.”
 
“Cundiziuns da basa ston anc vegnir meglieradas”
Sco che Silke Redolfi ha ditg mussa la retschertga ch’i exista en las vischnancas in potenzial considerabel da dunnas che fissan prontas da surprender in uffizi politic. “Sch’i sa tractia però d’activar quest potenzial sa sentan bleras dunnas strusch resguardadas malgrà lur cumpetenza”, ha ella cuntinuà, “e dunnas politicamain activas planschan ch’ellas sajan exponidas a pli gronda critica che ils umens.” Ch’er las cundiziuns da basa sco las uras da sesida, l’infurmaziun tras las autoritads communalas u l’indemnisaziun finanziala signifitgian impediments per las dunnas. “Ils resultats dal studi META, il qual è en plirs reguards unic en Grischun ed er en Svizra, pussibiliteschan ina vasta discussiun davart strategias e mesiras per augmentar la quota da dunnas en las autoritads politicas”, ha declerà Katharina Belser, “dumandadas nun èn qua mo las dunnas e las vischnancas, mabain er las partidas politicas, las organisaziuns da dunnas e tut ils gremis politics.”

Il studi META vegn a cumparair la fin d’atun en furma da cudesch. Tgi che ha interess al po postar tar il Post da stab per dumondas d’egualitad grischun, Loestrasse 37, 7000 Cuira.